Engang var de hinandens bedste venner og tætte fortrolige.

Sådan er det ikke længere.

Marie Krarup og Anna Libak er to af de mest markante stemmer i debatten om Danmarks forhold til Rusland som henholdsvis forsvarspolitisk ordfører for Dansk Folkeparti og tidligere korrespondent i Rusland for Berlingske. De mødte hinanden på Aarhus Universitet, og i slutningen af 1990’erne boede de ved siden af hinanden i Moskva og blev hurtigt veninder. Men deres forhold har for alvor været udfordret, siden krigen brød ud i Ukraine i 2014.

Det er det stadig efter DR2-programrækken 'Veninder i Putinland'. Her har Krarup og Libak gennem tre programmer rejst rundt i Rusland for at tage temperaturen på det land, de begge to holder så meget af – men som de i dag har vidt forskellige holdninger til.

"Det var ikke en behagelig tur at være på"

De to tidligere veninder har ikke fundet hinanden, efter tredje og sidste program er kørt over skærmen. Snarere tværtimod.

- Turen bekræftede mig i, at vi var gledet fra hinanden, og det var ikke en behagelig tur at være på. Der var en dårlig stemning hele vejen, lyder det fra Anna Libak, da dr.dk ringer for at høre, om de to kvinder er nået frem til en forsoning, efter kameraerne slukkede.

Anna Libak Cand.mag. i russisk og samfundsfag.

I 1980’erne under den kolde krig var hun sprogofficer.

I 1990’erne var hun korrespondent for Berlingske i Rusland.

Fra 2014 til 2017 var hun udlandsredaktør på Berlingske.

Har udgivet bogen ’Rusland på røde plader’ om korrespondenttiden i Rusland.

Marie Krarup slutter tredje udsendelse af med at kalde rejsen for "en traumatisk tur".

Hun er ked af det fokus, der har været på hende og Libaks relation i løbet af udsendelserne:

- Jeg synes, at udsendelserne fokuserer alt for meget på mit og Annas forhold. De skulle have fokuseret på Rusland, så jeg har ikke lyst til at snakke mere om vores relation. Jeg arbejder på en forsoning mellem os, mere har jeg ikke lyst til at sige, fortæller Krarup, da dr.dk ringer og stiller hende samme spørgsmål som Libak.

Udsendelserne giver et meget godt billede af, at der er en dårlig kemi imellem os. Men jeg opfatter ikke mig selv som uvenner med Marie. Anna Libak, i 'Veninder i Putinland'.

Dårlig kemi, men ikke uvenner

I 1990'erne arbejdede Marie Krarup på Den Danske Ambassade i Moskva, mens Anna Libak arbejdede som korrespondent for Berlingske. Deres døtre legede sammen, og de to kvinder skiftedes til at køre børnene i skole.

Og mens de to kvinder engang sagtens kunne være "uenige sammen", så bliver det undervejs i udsendelserne mere og mere tydeligt, at situationen er en ganske anden i 2018.

- Udsendelserne giver et meget godt billede af, at der er en dårlig kemi imellem os. Men jeg opfatter ikke mig selv som uvenner med Marie. Bare fordi man ikke er venner med folk, så er man jo ikke nødvendigvis uvenner med dem. Vi har engang været tætte venner, og det er vi ikke mere, men det er slet ikke det samme, som at vi er uvenner. Det er vi ikke, siger Anna Libak.

Information mener dog, at programmerne "rummer sekvenser, hvis akavethed ikke er set lige på dansk tv siden 'Klovn'", og Politiken spekulerede efter første program i, at "den tynde fernis af høflighed skal nok briste på et tidspunkt".